เครืออาคเนย์ยกพลขึ้นบก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — กลุ่มอาคเนย์เดินหน้าลุยขยายธุรกิจประกัน ตั้งเป้ารายได้ 1.5 หมื่นล้านบาท
นายโชติพัฒน์ พีชานนท์ ประธานกรรมการบริหารอาคเนย์ กลุ่มธุรกิจประกันและการเงิน เปิดเผยว่า ในปีนี้ทางกลุ่มตั้งเป้าสร้างรายได้รวมให้ได้ 1.5 หมื่นล้านบาท เมื่อเทียบกับปี 2553 ที่มีรายได้รวม 9,500 ล้านบาท โดยปีนี้รายได้หลักจะมาจากบริษัท อาคเนย์ประกันภัย 3,525 ล้านบาท หรือขยายตัวขึ้นมา 50% เมื่อเทียบกับปี 2553 ที่มีเบี้ยรับ 2,470 ล้านบาท จากบริษัท อาคเนย์ประกันชีวิต 1.05 หมื่นล้านบาท หรือเติบโต 70% เมื่อเทียบกับปี 2553 ที่ได้เบี้ย 6,707 ล้านบาท และจากบริษัท อาคเนย์ แคปปิตอล อีก 660 ล้านบาท 
นอกจากนี้ บริษัท อาคเนย์ประกันชีวิต ยังได้ปรับเป้าหมายใหม่เพื่อให้กิจการติดอันดับ 1 ใน 5 ให้ได้โดยเร็วที่สุด จากปัจจุบันสามารถติด 1 ใน 10 ได้ตามเป้าแล้ว โดยยังคงเน้นการเติบโตที่ยั่งยืน ด้วยการกระจายฐานลูกค้าในช่องทางสำคัญทุกช่องทาง ไม่ว่าจะเป็นธนาคารหรือแบงก์แอสชัวรันส์ ผ่านธนาคารอาคารสงเคราะห์ (ธอส.) และธนาคารออมสิน ช่องทางตัวแทนที่จะเพิ่มอีก 670 คน เป็น 2,900 คน รวมถึงช่องทางขายผ่านธุรกิจองค์กร
ด้านกลยุทธ์บริษัท อาคเนย์ประกันภัย นั้น จะเน้นประกันภัยส่วนบุคคลมากขึ้น ทั้งด้านประกันภัยสุขภาพ เบ็ดเตล็ด และอุบัติเหตุส่วนบุคคล (พีเอ) และการชดเชยรายได้ที่ลูกค้าสามารถทำประกันได้ง่ายขึ้น ผ่านช่องทางขายจากธนาคารอาคารสงเคราะห์ ธนาคารทหารไทย (TMB) ที่เพิ่งเป็นพันธมิตรรายใหม่ และห้างเทสโก้ โลตัส ซึ่งมีตัวแทนขายประจำอยู่ทุกสาขา 75 แห่ง ขณะเดียวกันจะบุกทำตลาดในโครงการขนาดใหญ่หรือเมกะโปรเจกต์ ทั้งของรัฐบาลและเอกชนให้มากขึ้น 
สำหรับบริษัท อาคเนย์ แคปปิตอล ยังมุ่งเน้นให้บริการกับบริษัทในเครือทีซีซีเป็นด้านหลัก แต่ในปีนี้จะเพิ่มสัดส่วนลูกค้านอกกิจการในเครือให้มากขึ้น โดยตั้งเป้าเพิ่มบริการรถเช่าให้ได้ประมาณ 4,000 คัน จากปีที่ผ่านมาอยู่ที่ 3,000 คัน โดยทั้งสามบริษัทจะร่วมกันขยายงานเพื่อเสนอทางเลือกให้กับลูกค้าองค์กรในรูปแบบของการบริการที่ครบวงจรให้ได้มากที่สุด